b'\n_START_ARTICLE_\nGerontokracija\n_START_PARAGRAPH_\nGerontokracija je oblika oligarhi\xc4\x8dne vladavine, kjer so voditelji bistveno starej\xc5\xa1i od ve\xc4\x8dine odrasle populacije. Pogosto gre za politi\xc4\x8dno strukturo, kjer se politi\xc4\x8dna mo\xc4\x8d ve\xc4\x8da s starostjo, tako da imajo najstarej\xc5\xa1i najve\xc4\x8d vpliva. Gerontokracija je med najstarej\xc5\xa1imi oblikami vladavine, kjer se starej\xc5\xa1i ljudje zaradi izku\xc5\xa1enj smatrajo za sposobnej\xc5\xa1e re\xc5\xa1evati te\xc5\xbeave, s tem pa pridobijo tudi avtoriteto._NEWLINE_Glavna prednost gerontokracije je poleg izku\xc5\xa1enosti njena stabilnost, kar je primerno za institucije, katerih na\xc4\x8dela in delovanje se ne spreminjajo s \xc4\x8dasom. Nasprotno pa se v institucijah, ki se soo\xc4\x8dajo s hitrimi spremembami, tak\xc5\xa1na oblika oblasti smatra za neu\xc4\x8dinkovito, saj je manj prilagodljiva._NEWLINE_Gerontokracija je posebej pogosta v komunisti\xc4\x8dnih dr\xc5\xbeavah, kjer je trajanje slu\xc5\xbeenja partiji ena od najpomembnej\xc5\xa1ih kvalifikacij za opravljanje vodilnih funkcij. Leta 1980 je bila povpre\xc4\x8dna starost funkcionarjev Politbiroja Sovjetske zveze 70 let, med vidnej\xc5\xa1imi primeri pa je tudi Fidel Castro, ki je polo\xc5\xbeaj predsednika in najvplinej\xc5\xa1ega politika Kube zapustil pri 72 letih zaradi zdravstvenih te\xc5\xbeav, \xc5\xa1e vedno pa ima vpliv na notranjo politiko dr\xc5\xbeave, saj ga je nasledil brat Raul Castro. Tudi v zahodnih demokracijah je gerontokracija pogosta oblika vladavine._NEWLINE_V zadnjem \xc4\x8dasu se lahko izraz uporablja slab\xc5\xa1alno kot sopomenka za konzervatizem oz. obliko vladavine, nezmo\xc5\xbeno prilagajanja spremembam.'